Adegan ing madyaning alas : danawa 3 (lan Togog, tarkadang karo Saraita). Alas iku pralambanging pepeteng (petenging ati), danawa 3 nggambarake watak angkara-murka kang njalari petenging ati. Sang Bambang kepethuk danawa 3 iku, satemah dadi pancakara kang diarani perang kembang, wasanane danawa 3 iku mati kabeh. Iku nggambarake nonoman (pemudha) kang wiwit bisa ngendhaleni kemurkane, amarga wis nggilut kawruh ngangsu ngelmu. Salebare perang kembang banjur ganti pathet manyura. Tembung “manyura” iku asale saka tembung Jawa-kuna “mayura“, tegese : merak (araning manuk). Diarani pathet “mayura” (merak), jalaran pathet iku kanggone ing wayah “perak esuk“.